หุ้นไทยจับตาประมูล3จีอุทธรณ์คดีมาบตาพุด
กสิกรไทยคาดสัปดาห์หน้าหุ้นไทยขึ้นต่อ จับตาประมูล3จี-อุทธรณ์คดีมาบตาพุด คาดดัชนีแนวรับ922และ908จุดแนวต้าน938และ960จุด
5 ก.ย. 2553

กสิกรไทยคาดสัปดาห์หน้าหุ้นไทยขึ้นต่อ จับตาประมูล3จี-อุทธรณ์คดีมาบตาพุด คาดดัชนีแนวรับ922และ908จุดแนวต้าน938และ960จุด 
ศูนย์วิจัยกสิกรไทยรายงานว่า สัปดาห์ที่ผ่านมา ดัชนีหุ้นไทยปิดที่ 929.90 จุด ปรับตัวเพิ่มขึ้น 5.13% จาก 900.37 จุด ในสัปดาห์ก่อนหน้า และพุ่งขึ้น 26.60% จากสิ้นปี 2552 ขณะที่ มูลค่าการซื้อขายรวมทั้งสัปดาห์เพิ่มขึ้น 18.30% จาก 199,255.16 ล้านบาท ในสัปดาห์ก่อนหน้า มาอยู่ที่ 235,723.06 ล้านบาท คิดเป็นมูลค่าการซื้อขายเฉลี่ยต่อวันที่เพิ่มขึ้นจาก 39,851.03 ล้านบาทในสัปดาห์ก่อน มาอยู่ที่ 47,144.61 ล้านบาท
โดยนักลงทุนต่างชาติและนักลงทุนสถาบัน ซื้อสุทธิที่ 9,297.64 ล้านบาท และ 1,313.08 ล้านบาท ตามลำดับ นักลงทุนรายย่อยและบัญชีบริษัทหลักทรัพย์ขายสุทธิที่ 9,795.80 ล้านบาทและ 814.91 ล้านบาท ตามลำดับ ส่วนตลาดหลักทรัพย์ MAI ปิดที่ 257.30 จุด ขยับขึ้น 3.20% จาก 254.27 จุด ในสัปดาห์ก่อนหน้า และปรับตัวเพิ่มขึ้น 19.51% จากสิ้นปีก่อน         ดัชนีหุ้นไทยปิดที่ 929.90 จุดสูงสุดในรอบเกือบ 14 ปี จากแรงหนุนของผลตัดสินคดีมาบตาพุด โดยดัชนี SET ปิดปรับตัวขึ้นในวันจันทร์และวันอังคาร ท่ามกลางภาวะการซื้อขายที่ค่อนข้างผันผวน โดยตลาดได้รับแรงหนุนจากการที่คณะรัฐมนตรีเห็นชอบ 11 ประเภทกิจการที่อาจก่อให้เกิดผลกระทบต่อชุมชนอย่างรุนแรง ซึ่งจะส่งผลดีต่อโครงการที่ถูกระงับการลงทุนในพื้นที่มาบตาพุด แม้จะมีแรงขายหุ้นทำกำไรออกมาเป็นระยะๆ ทั้งนี้ ดัชนีหุ้นไทยปิดบวกต่อในวันพุธ โดยมีแรงซื้อหุ้นขนาดใหญ่ในกลุ่มธนาคาร และกลุ่มพลังงาน ขณะที่มีแรงขายทำกำไรในหุ้นขนาดเล็ก ในขณะที่วันพฤหัสบดีและวันศุกร์ ตลาดหุ้นปรับตัวขึ้น หลังจากศาลปกครองกลางออกคำสั่งเพิกถอนใบอนุญาตโครงการในพื้นที่มาบตาพุดที่ อยู่ในประกาศของภาครัฐ เกี่ยวกับประเภทกิจการที่อาจก่อให้เกิดผลกระทบต่อชุมชนอย่างรุนแรง ซึ่งเพิ่มความชัดเจนมากขึ้น และสร้างความมั่นใจให้กับนักลงทุน
สำหรับแนวโน้มในสัปดาห์หน้า(6-10 ก.ย. 2553) บริษัทหลักทรัพย์กสิกรไทยและบริษัทศูนย์วิจัยกสิกรไทย จำกัด มองว่า ดัชนีมีโอกาสปรับขึ้นต่อได้ ตามปัจจัยชี้นำจากในประเทศเป็นหลัก ซึ่งน่าจะทำให้มีแรงเก็งกำไรในหุ้นหลายกลุ่ม โดยปัจจัยในประเทศที่ต้องติดตาม ได้แก่ ความคืบหน้าในการประมูลใบอนุญาต 3G และการยื่นอุธรณ์คำตัดสินศาลปกครองกรณีคำตัดสินคดีโครงการในพื้นที่มาบตาพุด รวมถึงการเคลื่อนไหวของค่าเงินบาท
ส่วนปัจจัยในต่างประเทศ ได้แก่ ตัวเลขการจ้างงานของสหรัฐฯ (ประกาศคืนวันที่ 3 ก.ย.) ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 922 และ 908 จุด ขณะที่ แนวต้านคาดว่าจะอยู่ที่ 938 และ 960 จุด ตามลำดับ